CELEX: 32022R0695
Language: hr
Date: 2022-05-02 00:00:00
Title: Provedbena uredba Komisije (EU) 2022/695 оd 2. svibnja 2022. o utvrđivanju pravila za primjenu Direktive 2006/22/EZ Europskog parlamenta i Vijeća u pogledu zajedničke formule za izračun stupnja rizika prijevoznih poduzeća

3.5.2022   
               
               
                  HR
               
               
                  Službeni list Europske unije
               
               
                  L 129/33
               
            
         PROVEDBENA UREDBA KOMISIJE (EU) 2022/695
         оd 2. svibnja 2022.
         o utvrđivanju pravila za primjenu Direktive 2006/22/EZ Europskog parlamenta i Vijeća u pogledu zajedničke formule za izračun stupnja rizika prijevoznih poduzeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2006/22/EZ Europskog parlamenta i Vijeća od 15. ožujka 2006. o minimalnim uvjetima za provedbu uredaba (EZ) br. 561/2006 i (EU) br. 165/2014 te Direktive 2002/15/EZ u pogledu socijalnog zakonodavstva koje se odnosi na aktivnosti cestovnog prijevoza i stavljanju izvan snage Direktive Vijeća 88/599/EEZ (1), a posebno njezin članak 9. stavak 1. drugi podstavak,
         budući da:
         
                     (1)
                  
                  
                     Djelotvorna i troškovno učinkovita provedba zakonodavstva Unije o cestovnom prometu presudna je za poboljšanje cestovne sigurnosti, radnih uvjeta vozača i socijalne zaštite te za osiguravanje poštenog tržišnog natjecanja među cestovnim prijevoznicima.
                  
               
                     (2)
                  
                  
                     Nacionalni sustavi stupnjevanja rizika koje su države članice uvele radi boljeg usmjeravanja kontrola na poduzeća s visokim stupnjem rizika temelje se na različitim nacionalnim metodama izračuna. To otežava uspoređivanje i razmjenu informacija o ocjenama rizika u kontekstu prekogranične provedbe propisa.
                  
               
                     (3)
                  
                  
                     Člankom 9. stavkom 1. drugim podstavkom Direktive 2006/22/EZ od Komisije se zahtijeva da provedbenim aktima utvrdi zajedničku formulu za izračun stupnja rizika poduzeća.
                  
               
                     (4)
                  
                  
                     Komisija bi pri utvrđivanju te formule trebala uzeti u obzir sve povrede koje mogu utjecati na stupanj rizika poduzeća, što uključuje povrede Uredbe (EZ) br. 561/2006 Europskog parlamenta i Vijeća (2), Uredbe (EU) br. 165/2014 Europskog parlamenta i Vijeća (3), nacionalnih odredbi kojima se prenosi Direktiva 2002/15/EZ Europskog parlamenta i Vijeća (4) te povrede navedene u članku 6. Uredbe (EZ) br. 1071/2009 Europskog parlamenta i Vijeća (5).
                  
               
                     (5)
                  
                  
                     Zajedničkom formulom trebali bi se u obzir uzeti broj, težina i učestalost povreda, rezultati kontrola u kojima nije otkrivena povreda, kao i to je li cestovni prijevoznik u svim svojim vozilima upotrebljavao pametni tahograf na temelju poglavlja II. Uredbe (EU) br. 165/2014.
                  
               
                     (6)
                  
                  
                     Zajednička formula za izračun stupnja rizika poduzeća trebala bi znatno doprinijeti usklađivanju provedbenih praksi u Uniji, i to osiguravanjem jednakog postupanja prema svim vozačima i prijevoznim poduzećima u pogledu provjera i sankcija u skladu s primjenjivim pravilima Unije.
                  
               
                     (7)
                  
                  
                     Ako mjere predviđene ovom Uredbom uključuju obradu osobnih podataka, trebale bi se provoditi u skladu s pravom Unije o zaštiti osobnih podataka i privatnosti, a osobito s Uredbom (EU) 2016/679 Europskog parlamenta i Vijeća (6) i, prema potrebi, Direktivom 2002/58/EZ Europskog parlamenta i Vijeća (7).
                  
               
                     (8)
                  
                  
                     Mjere predviđene u ovoj Uredbi u skladu su s mišljenjem Odbora osnovanog člankom 42. stavkom 1. Uredbe (EU) br. 165/2014,
                  
               DONIJELA JE OVU UREDBU:
         
            Članak 1.
            Zajednička formula za izračun stupnja rizika prijevoznog poduzeća i zahtjevi za njezinu primjenu utvrđeni su u Prilogu.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 91, 29.3.2019., str. 45.
         
         
            (2)  Uredba (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85 (SL L 102, 11.4.2006., str. 1.).
         
            (3)  Uredba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet (SL L 60, 28.2.2014., str. 1.).
         
            (4)  Direktiva 2002/15/EZ Europskog parlamenta i Vijeća od 11. ožujka 2002. o organizaciji radnog vremena osoba koje obavljaju mobilne djelatnosti cestovnog prometa (SL L 80, 23.3.2002., str. 35.).
         
            (5)  Uredba (EZ) br. 1071/2009 Europskog parlamenta i Vijeća od 21. listopada 2009. o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika te stavljanju izvan snage Direktive Vijeća 96/26/EZ, (SL L 300, 14.11.2009., str. 51.).
         
            (6)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (SL L 119, 4.5.2016., str. 1.).
         
            (7)  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (SL L 201, 31.7.2002., str. 37.).
      
      
         
            PRILOG
            ZAJEDNIČKA FORMULA ZA IZRAČUN STUPNJA RIZIKA PRIJEVOZNOG PODUZEĆA I ZAHTJEVI ZA NJEZINU PRIMJENU
            
                        (1)
                     
                     
                        Ukupni stupanj rizika prijevoznog poduzeća izračunava se na temelju sljedeće zajedničke formule:
                        pri čemu je:
                        
                                    R
                                 
                                 
                                    —
                                 
                                 
                                    ukupni stupanj rizika poduzeća
                                 
                              
                                    n
                                 
                                 
                                    —
                                 
                                 
                                    broj povreda određene vrste po pojedinačnoj provjeri (sve vrste kontrola)
                                 
                              
                                    i
                                 
                                 
                                    —
                                 
                                 
                                    pojedinačna provjera
                                 
                              
                                    v
                                 
                                 
                                    —
                                 
                                 
                                    ponderirana ocjena rizika prema vrsti/težini povrede (MI/SI/VSI/MSI)
                                 
                              
                                    MSI
                                 
                                 
                                    —
                                 
                                 
                                    najteža povreda
                                 
                              
                                    VSI
                                 
                                 
                                    —
                                 
                                 
                                    vrlo teška povreda
                                 
                              
                                    SI
                                 
                                 
                                    —
                                 
                                 
                                    teška povreda
                                 
                              
                                    MI
                                 
                                 
                                    —
                                 
                                 
                                    manja povreda
                                 
                              
                                    N
                                 
                                 
                                    —
                                 
                                 
                                    broj vozila kontroliranih tijekom pojedinačne provjere
                                 
                              
                                    r
                                 
                                 
                                    —
                                 
                                 
                                    ukupan broj provjera kod poduzeća
                                 
                              
                                    g
                                 
                                 
                                    —
                                 
                                 
                                    ponder za upotrebu pametnog tahografa u skladu s poglavljem II. Uredbe (EU) br. 165/2014
                                 
                              
                  
                        (2)
                     
                     
                        Pri primjeni zajedničke formule vrijede načela i elementi u nastavku.
                     
                  
                        (3)
                     
                     
                        Razdoblje tijekom kojeg se povreda uračunava u formulu iznosi dvije godine;
                     
                  
                        (4)
                     
                     
                        Prijevozna poduzeća razvrstavaju se u sljedeće razrede rizika na temelju ocjene njihova rizika:
                        
                                    —
                                 
                                 
                                    poduzeća kod kojih nisu obavljene provjere (sivi raspon)
                                 
                              
                                    —
                                 
                                 
                                    0–100 bodova: niskorizična poduzeća (zeleni raspon)
                                 
                              
                                    —
                                 
                                 
                                    101–200 bodova: srednjerizična poduzeća (narančasti raspon)
                                 
                              
                                    —
                                 
                                 
                                    201 bod ili više: visokorizična poduzeća (crveni raspon);
                                 
                              
                  
                        (5)
                     
                     
                        Ponderirana ocjena rizika pri pojedinačnoj provjeri („i”) izračunava se na temelju sljedećih pondera („v”) prema vrsti povrede:
                        
                                     
                                 
                                 
                                    MI = 1
                                 
                              
                                     
                                 
                                 
                                    SI = 10
                                 
                              
                                     
                                 
                                 
                                    VSI = 30
                                 
                              
                                     
                                 
                                 
                                    MSI = 90
                                 
                              
                  
                        (6)
                     
                     
                        Konačnim stupnjem rizika poduzeća uzima se u obzir ukupan broj provedenih provjera („r”) na cesti i u prostorima poduzeća, uključujući provjere u kojima nisu otkrivene povrede.
                     
                  
                        (7)
                     
                     
                        Provjere u kojima nisu otkrivene povrede bilježe se s nula bodova.
                     
                  
                        (8)
                     
                     
                        Za ponderiranu ocjenu rizika pri pojedinačnoj provjeri uzimaju se u obzir sva provjerena vozila („N”).
                     
                  
                        (9)
                     
                     
                        Datum povrede koji se uzima u obzir u zajedničkoj formuli smatra se datumom na koji je povreda postala neupitna, to jest od kada više ne podliježe preispitivanju. Povrede se u formuli broje samo jednom.
                     
                  
                        (10)
                     
                     
                        Ako se provjerom u prostorima prijevoznog poduzeća utvrdi da je cijeli njegov vozni park opremljen pametnim tahografom u skladu s poglavljem II. Uredbe (EU) br. 165/2014, konačna ocjena rizika tog poduzeća množi se s faktorom 0,9 („g”).